Couronne

De himmelske kilder (Les fontaines céleste)
**Det kongelige urbane guvernement Couronne** er en gammel og ceremonielt betydningsfuld by i Flandern i det nordøstlige Bretonnia ved Sannez-flodens bredder. Couronne er kroningsby for de bretonnianske konger, en mægtig fæstningsby og et central markedsby for flamsk håndværk og landbrugsvarer fra den frugtbare floddal. Den er dog måske af alt berømt for sine vidunderlige varme kilder og naturlige kurbade, hvis strømmende vand siges at have magiske helbredende evner. Over den største og den helligste står det største tempel til Shallya i den Gamle Verden, den smukke Cathédrale Notre-Dame de Couronne.

Livet i Couronne er generelt behageligt: byen er relativt ren og komfortabel med et tempereret klima. Mad er rigelig og eksporteres gennem byen fra Vallée du Sannez til andre storbyer som Ghent, L’Anguille og Marienburg. Tilstedeværelsen af både soldater og pilgrimme leder dog sommetider til spændinger.

## Regering og militær

Couronnes guvernør og hertuginde er Sébastienne Gilbertine de Blois, Duchesse de Couronne. Hun skylder sin magt til kongens førsteminister kardinal Dumourieux, der restaurerede Blois-dynastiets nedadgående position og installerede hende som guvernør. Det siges at den stolte hertuginde føler sig krænket af sin afhængighed af kardinalen og fra tid til anden gør tegn i retning af trods. Dog uden af have det fornødne mod til at gøre alvor af sin utilfredshed.

Guvernøren er imidlertid kun ansvarlig for Couronnes civile affærer idet byen højst usædvanligt også har en militærguvernør med bemyndigelse til at underkende den civile guvernørs beslutninger i krigstid. Militærguvernør Achille Beauregard de Valmont blev tildelt disse særlige beføjelser af kong Charles 7., der påskønnede ham som en af de dygtigste og mest geniale militæringeniører i den Gamle Verden. Under hans lederskab er byens fæstningsværker blevet moderniseret og den royale militærfabrik og -magasin, der producerer våben, armering og kanoner, er blevet grundlagt. En række borgere er blevet trænet i brugen af artilleri og et stort antal regulære soldater er garnisoneret i byen og dens omgivelser.

## De hellige kilder

   Couronnes hellige kilder er - kun udfordret af de store militære anlæg - byens mest fremtrædende kendetegn. Kilderne eksisterer i hundredvis i meget forskellige størrelser. Den største og helligste er den Evige nådes kilde, *Fontaine de grâce éternel*, oven på hvilken Cathédrale Notre-Dame de Couronne er placeret. Katedralen er kun centrum i et langt større kompleks af offentlige badeanstalter, haver, et shallyansk hospital og tre klostre. Katedralen er sted for nogle af de største helbredende mirakler i verdenshistorien og udgør det vigtigste shallyanske pilgrimsmål i den Gamle Verden, og pilgrimme rider, vandrer, humper, kravler og bæres dertil fra alle verdenshjørner.

Foruden de shallyanske kilder er byen hjemsted for en lang række prægtige badeanstalter og kurbade, hvoraf de største og mest berømte er de hertugelige bade, ungdommens bade, de karolingiske bade og de celestinske bade. De fleste større huse har deres egne varme kilder og vandforsyning, hvis konstante bevægelse opløser den dårlige luft, der ellers plager de fleste af menneskehedens byer. Underjordiske gennemløb leder vandet ud i Sannez-floden i en evig kaskade, der hæver temperaturen så meget at det omkringliggende varm damper og at floden selv ikke om vinteren fryser til.